钦定古今图书集成/明伦汇编/官常典/第709卷 > 田丰
## 钦定古今图书集成/明伦汇编/官常典/第709卷 > 田丰

按《后汉书袁绍传》：“钜鹿田丰，以正直不得志于韩馥，
绍乃以丰为别驾，甚见器任。公孙瓒破黄巾，还屯槃
河，威震河北，冀州诸城无不望风响应，绍乃自击之。
先令麹义领精兵八百，强弩千张，以为前登。瓒轻其
兵少，纵骑腾之，义兵伏楯下，一时同发，瓒军大败。绍
在后十数里，闻瓒已破，发鞍息马，唯卫帐下强弩数”
十张，大戟士百许人。瓒散兵二千馀骑卒至，围绍数
重，射矢雨下，丰扶绍使却入空垣。绍脱兜鍪抵地曰：
“大丈夫当前斗死，而反逃垣墙间邪！”促使诸弩竞发，
多伤瓒骑，众不知是绍，颇稍引却。会麹义来迎，骑乃
散退。建安元年，曹操自为大将军，绍耻为之下，伪表
辞不受。操大惧，乃让位于绍。二年，使将作大匠孔融
持节拜绍大将军，锡弓矢节钺，虎贲百人，兼督冀、青、
幽、并四州，然后受之。绍每得诏书，患有不便于己，乃
欲移天子自近，使说操以许下埤湿，洛阳残破，宜徙
都甄城，以就全实。操拒之。田丰说绍曰：“徙都之计，既
不克从，宜早图许，奉迎天子，动托诏令，响号海内，此
算之上者。不尔，终为人所禽，虽悔无益也。”绍不从。五
年，左将军刘备杀徐州刺史车胄，据沛以背曹操。操
惧，乃自将征备。田丰说绍曰：“与公争天下者，曹操也。
操今东击刘备，兵连未可卒解。今举军而袭其后，可
一往而定。兵以几动，斯其时也。”绍辞以子疾，未得行。
丰举杖击地曰：“嗟乎，事去矣夫！遭难遇之几，而以婴
儿病失其会，惜哉！”绍闻而怒之，从此遂疏焉。曹操畏
绍，过河乃急击备，遂破之。备奔绍，绍于是进军攻许。
田丰以既失前几，不宜便行，谏绍曰：“曹操既破刘备，
则许下非复空虚。且操善用兵，变化无方，众虽少，未
可轻也。今不如久持之。将军据山河之固，拥四州之
众，外结英雄，内修农战，然后简其精锐，分为奇兵，乘
虚迭出，以扰河南，救右则击其左，救左则击其右，使
敌疲于奔命，人不得安业，我未劳而彼已困，不及三
年，可坐克也。今释庙胜之策，而决成败于一战，若不
如志，悔无及也。”绍不从。丰强谏忤绍，绍以为沮众，遂
械系之。及绍败，军还，或谓田丰曰：“君必见重。”丰曰：“公
貌宽而内忌，不亮吾忠，而吾数以至言迕之，若胜而
喜，必能赦我；战败而怨，内忌将发；若军出有利，当蒙
全耳。今既败矣，吾不望生。”绍还曰：“吾不用田丰言，果
为所笑。”遂杀之。